Spring! Koos van der Merwe se Laaste sê
JY LEES NOU Spring! Koos van der Merwe se Laaste sê
’n Agttiende verjaardag bring ’n mens dramaties nader aan die wêreld van volwassenes.
Daarom is die geskenk wat ’n mens vir jou kind koop op so ’n groot verjaardag eweneens baie belangrik. Tog het ons nie ’n keuse gehad toe ons seun onlangs die
groot agttien oorgesteek het nie. Hy en ’n vriend het besluit hulle gaan spring. Ja, ondanks alle wysheid wat deur eeue oue instinkte in die oorlewingsmeganismes
van die menslike spesie geprogrammeer is, gaan hulle hul agttien jaar oue lywe aan die onwrikbare wet van swaartekrag oorgee. Vanaf die hoogste brug in die
wêreld waar ’n mens dit met ’n rek om jou enkels doen. Bungee jump by Bloukrans.
Dan breek die oomblik van waarheid aan. Die bravade is verby. ’n Senutergende twee uur se wag ná registrasie maak dat die sprong nie net ’n vinnige oë-toemaakwaagstuk is nie. Daar word nie meer gepraat oor die dapper planne vir die toekoms nie. Die saak raak ernstig. Uiteindelik stap hulle die lang pad oor die brug op pad na die groot val toe. Meer as 200 m onder hulle wag die harde werklikheid van hierdie reis se bestemming. Ek sien die vraagtekens op my seun se gesig. Sy agttien lyk broos en bang. Hy moet spring. Af en deur. Af is ’n afstand wat gemeet kan word. Deur is die onmeetbare afstand tussen vrees en durf. Deur hierdie grens kan niemand vir jou spring nie. Die rek is om jou enkels, maar die eerste sprong gebeur in die hart. En vir hierdie sprong is daar nie 'n veiligheidsrek nie.
Die sprong is gedoen. Af en deur. En die avontuur van die lewe lê voor vir twee vriende wat gespring het. Ek maak ’n plegtige belofte dat daardie brug nooit die voorreg sal hê om my die dieptes in te sien tuimel nie. Ek los dit maar vir hulle wat dit bevrydend beleef om gillend, kop eerste, te sien hoe klip en grond teen ’n angswekkende spoed nader kom, net om weer die hoogte ingeruk te word voor die volgende gillende val. Gee my maar eerder ’n rots met ’n visstok, of ’n rusbank
met ’n boek in die hand, solank my voete net veilig op Moeder Aarde is.